乔大壮
戚氏 夏口作
楚江边。独客无语舣归船。水驿镫明，市桥人散雨连天。流连。念乡关。西来迤逦隔平川。风流太白何苦，过此犹指彩云閒。炬火南郡，胡床军府，漫论五渚身閒。付辞条败叶，无主芳草，长占湖山。镜槛尘昏，久嗟双鬓白，自正危冠。四野夷歌暗起，最高楼、未忍望长安。一时会上题襟，梦中解佩，惟恐金尊浅。薜荔墙、依旧通银汉。回首认、朱户应难。去路迟、布袜青缠。待明发、挂席听啼鹃。恨东风乱，行鱼逝水，道里三千。